**Guttaperkatre** (*Eucommia ulmoides*) er et løvfellende tre. Det er den eneste nålevende arten i slekta *Eucommia* og familien Eucommiaceae. I Cronquist-systemet var denne familien plassert i en egen orden i underklassen Hamamelididae, men i APG IV-systemet tilhører den Garryales.

Det blir opptil 20 m høyt med en stammediameter på 50 cm. Barken er lysegrå med dype, grå furer. Bladene er glinsende mørkegrønne og henger ned. Arten er særbu med hann- og hunnblomster på ulike trær. De grønne blomstene sitter flere sammen ved basis av sideskuddene. Frukten er en 2,5–3,5 cm lang samara, som ligner mye på frukten hos alm.

Guttaperkatre er endemisk for Kina. Arten vokser i skog og kratt i provinsene Gansu, Guizhou, Henan, Hubei, Hunan, Shaanxi, Sichuan, Yunnan og Zhejiang. Dyrkete trær vokser i Anhui og Beijing. Treet er sjeldent i vill tilstand, men blir ofte dyrket.

Trevirket brukes til møbler og som brensel. Barken er et viktig legemiddel i tradisjonell kinesisk medisin, og treet er en av de femti grunnleggende medisinske urtene i Kina med navnet *dù zhòng* (杜仲). Størknet lateks brukes til å isolere elektriske ledninger og til å rotfylle tenner. Dette stoffet må ikke forveksles med ekte guttaperka, som kommer fra andre tresorter og som brukes av vestlige tannleger.

Fossiler viser at *Eucommia* tidligere også vokste i Europa og Nord-Amerika. De eldste amerikanske fossilene er fra eocen. De yngste tilhører *Eucommia constans* fra sentrale Mexico og kan være fra perioden miocen–tidlig pleistocen. I Europa fantes slekten fra paleocen eller eocen til slutten av tidlig pleistocen.

Alle fossile samaraer fra eocen er små, omtrent halvparten så store som hos den nålevende arten. De yngste europeiske samaraene er større og lar seg knapt skille fra den nålevende arten. Alle nordamerikanske samaraer er derimot små og representerer antagelig en annen utviklingslinje.

Referanser
----------

1. ↑  World Conservation Monitoring Centre (1998). «*Eucommia ulmoides*». *The IUCN Red List of Threatened Species*. doi:10.2305/IUCN.UK.1998.RLTS.T31280A9614313.en.
2. ↑  A. Mitchell (1977). *Trær i skog og hage*. Oversatt av I. Gjærevoll. Tiden. s. 271–272. ISBN 82-10-01282-7.
3. 1 2 3  «*Eucommia ulmoides*». *Flora of China*. Besøkt 24. desember 2015.
4. ↑  «Guttaperkatre». Urtekildens planteleksikon. Besøkt 24. desember 2015.
5. 1 2  V.B. Call og D.L. Dilcher (1997). «The fossil record of Eucommia (Eucommiaceae) in North America». *American Journal of Botany*. 84 (6): 798–814. ISSN 1537-2197. JSTOR 2445816. PMID 21708632. doi:10.2307/2445816.
6. ↑  D. Magri m.fl. (2017). «Quaternary disappearance of tree taxa from Southern Europe: timing and trends». *Quaternary Science Reviews*. 163 (1): 23–55. ISSN 1095-8339. doi:10.1016/j.quascirev.2017.02.014.

  

* VekstformVekstform
* BarkBark
* BladBlad

Eksterne lenker
---------------

* (en) *guttaperkatre* i Encyclopedia of Life Rediger på Wikidata

* (en) *guttaperkatre* i Global Biodiversity Information Facility Rediger på Wikidata

* (en) *guttaperkatre* hos ITIS Rediger på Wikidata

* (en) *guttaperkatre* hos NCBI Rediger på Wikidata

* (en) *guttaperkatre* hos The International Plant Names Index Rediger på Wikidata

* (en) *guttaperkatre* hos Tropicos Rediger på Wikidata

* (en) *Kategori:Eucommia ulmoides* – bilder, video eller lyd på Wikimedia Commons Rediger på Wikidata

* (en) *Eucommia ulmoides* – galleri av bilder, video eller lyd på Wikimedia Commons Rediger på Wikidata

* *Eucommia ulmoides* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica
 |